Auditor's report — SCC, period 2016 (audited, opinion: unqualified)
Auditor firm: KPMG
Signing partner: (วินิจ ศิลามงคล)
Signed: 2017-02-16

บริษัท ปูนซิเมนต์ไทย จำกัด (มหาชน)

และบริษัทย่อย

งบการเงินและงบการเงินรวมสำหรับปีสิ้นสุดวันที่ 31 ธันวาคม 2559

และ

รายงานของผู้สอบบัญชีรับอนุญาต

บริษัท ปูนซิเมนต์ไทย จำกัด (มหาชน)

และบริษัทย่อย

งบการเงินรวมสำหรับปีสิ้นสุดวันที่ 31 ธันวาคม 2559

และ

รายงานของผู้สอบบัญชีรับอนุญาต

รายงานของผู้สอบบัญชีรับอนุญาต

เสนอ  ผู้ถือหุ้นบริษัท ปูนซิเมนต์ไทย จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท ปูนซิเมนต์ไทย จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วยงบแสดงฐานะการเงินรวม ณ วันที่ 31 ธันวาคม 2559 งบกำไรขาดทุนรวมและงบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวม และงบกระแสเงินสดรวม สำหรับปีสิ้นสุดวันเดียวกัน รวมถึงหมายเหตุประกอบงบการเงินรวม ซึ่งประกอบด้วยสรุปนโยบายการบัญชีที่สำคัญและเรื่องอื่นๆ

ข้าพเจ้าเห็นว่า งบการเงินรวมข้างต้นนี้แสดงฐานะการเงินรวมของกลุ่มบริษัท ณ วันที่ 31 ธันวาคม 2559 และผลการดำเนินงานรวม และกระแสเงินสดรวม สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชีต่อการตรวจสอบงบการเงินรวมในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชีในพระบรมราชูปถัมภ์ ในส่วนที่เกี่ยวข้องกับการตรวจสอบงบการเงินรวม และข้าพเจ้าได้ปฏิบัติตามความรับผิดชอบด้านจรรยาบรรณอื่นๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและรายงานของผู้สอบบัญชีที่อยู่ในรายงานนั้น

ความเห็นของข้าพเจ้าต่องบการเงินรวมไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวม คือ การอ่านข้อมูลอื่น และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมหรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ หากในการปฏิบัติงานดังกล่าว ข้าพเจ้าสรุปได้ว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องรายงานข้อเท็จจริงนั้น ทั้งนี้ข้าพเจ้าไม่พบว่ามีเรื่องดังกล่าวที่ต้องรายงาน

ความรับผิดชอบของผู้บริหารและผู้มีหน้าที่ในการกำกับดูแลต่องบการเงินรวม

ผู้บริหารมีหน้าที่รับผิดชอบในการจัดทำและนำเสนองบการเงินรวมเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวม ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงาน หรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงินรวม

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินรวมเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวม ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รับ สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าถึงการเปิดเผยที่เกี่ยวข้องในงบการเงินรวม หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง

ประเมินการนำเสนอโครงสร้างและเนื้อหาของงบการเงินรวมโดยรวม รวมถึงการเปิดเผยว่างบการเงินรวมแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควร

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทางการควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลเกี่ยวกับขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในซึ่งข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่างๆ ที่มีนัยสำคัญที่สุดในการตรวจสอบงบการเงินรวมในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

(วินิจ ศิลามงคล)

ผู้สอบบัญชีรับอนุญาต

เลขทะเบียน 3378

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

16 กุมภาพันธ์ 2560

| การทดสอบการด้อยค่าของค่าความนิยม | การทดสอบการด้อยค่าของค่าความนิยม |

| อ้างถึงหมายเหตุประกอบงบการเงินข้อ 2 และ 15 | อ้างถึงหมายเหตุประกอบงบการเงินข้อ 2 และ 15 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| จากภาวการณ์ทางเศรษฐกิจปัจจุบันในหลายประเทศที่บริษัทย่อยที่ได้มาจากการซื้อธุรกิจนั้นดำเนินงานอยู่ ทำให้ผู้บริหารพิจารณาว่าการทดสอบการด้อยค่าของค่าความนิยมที่เกิดจากการซื้อธุรกิจในแต่ละประเทศนั้นมีความสำคัญ ประกอบกับมาตรฐานการรายงานทางการเงินกำหนดให้กลุ่มบริษัทต้องทดสอบการด้อยค่าของค่าความนิยมซึ่งเกิดจากการซื้อธุรกิจเป็นประจำทุกปีหรือหากมีข้อบ่งชี้ของการด้อยค่า ซึ่งเรื่องดังกล่าวใช้ดุลยพินิจและการประมาณการของผู้บริหารในการวัดมูลค่าที่คาดว่าจะได้รับคืนของหน่วยสินทรัพย์ที่ก่อให้เกิดเงินสด โดยเฉพาะอย่างยิ่งในการประมาณการกระแสเงินสดในอนาคตตามแผนธุรกิจในอนาคตพร้อมกับอัตราการเติบโตที่คาดการณ์ไว้ อัตราคิดลดที่ใช้สำหรับแต่ละหน่วยสินทรัพย์ที่ก่อให้เกิดเงินสด ข้าพเจ้าจึงเห็นว่าเรื่องดังกล่าวเป็นเรื่องที่สำคัญ | กระบวนการตรวจสอบของข้าพเจ้ามุ่งเน้นการประเมินความสมเหตุสมผลของข้อสมมติสำคัญที่ใช้ในการสนับสนุนการประมาณการมูลค่าที่คาดว่าจะได้รับคืนของหน่วยสินทรัพย์ที่ก่อให้เกิดเงินสดและข้อบ่งชี้ของการด้อยค่า  ข้าพเจ้าประเมินความสมเหตุสมผลและทดสอบข้อสมมติที่สำคัญที่สนับสนุนการประมาณการกระแสเงินสดที่จะได้รับในอนาคตคิดลดเป็นมูลค่าปัจจุบันของผู้บริหาร โดยอ้างอิงถึงภาวการณ์ของตลาด สภาพแวดล้อมการดำเนินงาน ความรู้เกี่ยวกับอุตสาหกรรม และข้อมูลอื่นที่ได้รับระหว่างการตรวจสอบ ข้าพเจ้าทดสอบความถูกต้องของการคำนวณมูลค่าที่คาดว่าจะได้รับคืนและการด้อยค่า อีกทั้งยังมีการพิจารณาความสมเหตุสมผลของประมาณการผลการดำเนินงานโดยเปรียบเทียบการประมาณการในอดีตกับผลการดำเนินงานที่เกิดขึ้นจริง นอกจากนี้ข้าพเจ้าได้ปรึกษาผู้เชี่ยวชาญด้านการประเมินมูลค่าของเคพีเอ็มจี เพื่อประเมินความเหมาะสมของแบบจำลองการวัดมูลค่าและอัตราคิดลดอีกด้วย  ข้าพเจ้าได้พิจารณาถึงความเพียงพอของการเปิดเผยข้อมูลตามมาตรฐานการรายงานทางการเงิน |



| การรับรู้สินทรัพย์ภาษีเงินได้รอตัดการบัญชี | การรับรู้สินทรัพย์ภาษีเงินได้รอตัดการบัญชี |

| อ้างถึงหมายเหตุประกอบงบการเงินข้อ 2 และ 16 | อ้างถึงหมายเหตุประกอบงบการเงินข้อ 2 และ 16 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| ผู้บริหารได้ประเมินการรับรู้สินทรัพย์ภาษีเงินได้รอการตัดบัญชีของกลุ่มบริษัท ซึ่งเป็นเรื่องที่มีความสำคัญในการตรวจสอบงบการเงินรวมของกลุ่มบริษัท การพิจารณาเรื่องดังกล่าวรวมถึงดุลยพินิจและข้อสมมติที่ผู้บริหารใช้ในการประมาณการกำไรทางภาษีในอนาคตให้เพียงพอกับการใช้ประโยชน์จากสินทรัพย์ภาษีเงินได้รอการตัดบัญชี โดยเฉพาะอย่างยิ่งสินทรัพย์ภาษีเงินได้รอการตัดบัญชีที่เกิดจากผลประโยชน์จากขาดทุนทางภาษีที่ยังไม่ได้ใช้ ซึ่งดุลยพินิจดังกล่าวรวมถึงข้อสมมติเรื่องความสามารถในการทำกำไรในอนาคต รายได้จากการขายผลิตภัณฑ์ที่มีมูลค่าเพิ่มที่สูงขึ้น ซึ่งเป็นปัจจัยที่ส่งผลต่อการเพิ่มขึ้นของรายได้ ราคาขาย และความสามารถในการทำกำไร รวมถึงกระบวนการที่จะเพิ่มรายได้และลดต้นทุนอีกด้วย ข้าพเจ้าจึงเห็นว่าเรื่องดังกล่าวเป็นเรื่องที่สำคัญ | กระบวนการตรวจสอบของข้าพเจ้ารวมถึงวิธีการที่ผู้บริหารใช้ในการรับรู้สินทรัพย์ภาษีเงินได้รอการตัดบัญชี และการประเมินข้อสมมติที่ใช้ในการประมาณการกำไรทางภาษีในอนาคตของผู้บริหาร ซึ่งข้าพเจ้าเปรียบเทียบข้อสมมติที่สำคัญที่ผู้บริหารใช้ในการจัดทำประมาณการกำไรทางภาษีกับแหล่งข้อมูลภายนอก เช่น การคาดการณ์สภาวะเศรษฐกิจข้อมูลในอดีตของกลุ่มบริษัท ผลการดำเนินงานของกลุ่มบริษัท อีกทั้งยังมีการพิจารณาความสมเหตุสมผลของประมาณการกำไรทางภาษีโดยการเปรียบเทียบประมาณการกำไรทางภาษีในอดีตกับผลการดำเนินงานที่เกิดขึ้นจริงด้วย  ข้าพเจ้าได้พิจารณาถึงความเพียงพอของการเปิดเผยข้อมูลตามมาตรฐานการรายงานทางการเงิน |



| การทดสอบการด้อยค่าของที่ดิน อาคารและอุปกรณ์ | การทดสอบการด้อยค่าของที่ดิน อาคารและอุปกรณ์ |

| อ้างถึงหมายเหตุประกอบงบการเงินข้อ 2 และ 14 | อ้างถึงหมายเหตุประกอบงบการเงินข้อ 2 และ 14 |

| เรื่องสำคัญในการตรวจสอบ | ได้ตรวจสอบเรื่องดังกล่าวอย่างไร |

| ผู้บริหารได้ประเมินข้อบ่งชี้ในที่ดิน อาคารและอุปกรณ์ ซึ่งนำไปสู่การพิจารณาการทดสอบการด้อยค่าในงบการเงินรวมของกลุ่มบริษัท โดยเน้นไปที่ธุรกิจที่มีผลการดำเนินงานที่ต่ำกว่าที่คาดการณ์ไว้ การทดสอบการด้อยค่าของรายการที่ดิน อาคารและอุปกรณ์ได้รับการพิจารณาเป็นความเสี่ยงที่สำคัญ เนื่องจากเกี่ยวข้องกับการใช้ดุลยพินิจที่สำคัญของผู้บริหารในการพิจารณาว่ามีข้อบ่งชี้ในการด้อยค่าหรือไม่และมูลค่าที่คาดว่าจะได้รับคืน ซึ่งดุลยพินิจดังกล่าวรวมถึงประมาณการและข้อสมมติที่เกี่ยวข้องโดยเฉพาะอย่างยิ่งในส่วนที่เกี่ยวกับการประมาณการกระแสเงินสดในอนาคตพร้อมกับอัตราการเติบโตที่คาดการณ์ไว้ อัตราคิดลดที่ใช้สำหรับแต่ละหน่วยสินทรัพย์ที่ก่อให้เกิดเงินสด ข้าพเจ้าจึงเห็นว่าเรื่องดังกล่าวเป็นเรื่องที่สำคัญ | ในการตรวจสอบเกี่ยวกับการด้อยค่าของที่ดิน อาคารและอุปกรณ์ ข้าพเจ้าให้ความสนใจเกี่ยวกับความสมเหตุสมผลของข้อบ่งชี้ที่แสดงว่าสินทรัพย์อาจเกิดการด้อยค่าและทดสอบข้อสมมติที่สำคัญที่สนับสนุนการคาดการณ์ของผู้บริหาร  ข้าพเจ้าประเมินความสมเหตุสมผลของข้อบ่งชี้การด้อยค่าโดยอ้างอิงถึงภาวการณ์ของตลาดในปัจจุบัน สภาพแวดล้อมการดำเนินงาน ความรู้เกี่ยวกับอุตสาหกรรม และข้อมูลอื่นที่ได้รับระหว่างการตรวจสอบ   ข้าพเจ้าทดสอบข้อสมมติที่สำคัญที่สนับสนุนการประมาณการกระแสเงินสดที่จะได้รับในอนาคตคิดลดเป็นมูลค่าปัจจุบันของผู้บริหาร โดยอ้างอิงถึงผลการดำเนินงานที่ผ่านมา การวิเคราะห์แนวโน้ม และทดสอบความถูกต้องของการคำนวณการด้อยค่า อีกทั้งยังมีการพิจารณาความสมเหตุสมผลของประมาณการผลการดำเนินงานในอดีตโดยเปรียบเทียบกับผลการดำเนินงานที่เกิดขึ้นจริง นอกจากนี้ข้าพเจ้าได้ปรึกษาผู้เชี่ยวชาญด้านการประเมินมูลค่าของเคพีเอ็มจี เพื่อประเมินความเหมาะสมของแบบจำลองการวัดมูลค่าและอัตราคิดลดอีกด้วย  ข้าพเจ้าได้พิจารณาถึงความเพียงพอของการเปิดเผยข้อมูลตามมาตรฐานการรายงานทางการเงิน |